রবিবার বিগ্রেড, শহরের নিরাপত্তায় মোতায়েন প্রায় ২৫০০ পুলিশ

কলকাতা: রাত পোহালেই ব্রিগেড (CPM Brigade)। বামেদের কৃষক, শ্রমিক, খেতমজুর সংগঠনের আয়োজনে এই সমাবেশ। মেহনতি মানুষের অধিকার আদায় করতে হচ্ছে রবিবারের ব্রিগেড (Brigade Rally)। এদিকে সাজ সাজ রব শুরু হয়ে গিয়েছে। শহর যানজট মুক্ত রাখতে তৎপর পুলিশ প্রশাসন। রবিবার এমনিতেই বেশিরভাগ সরকারি-বেসরকারি অফিস ছটি থাকে। ওই দিন ব্রিগেড সমাবেশ হওয়ায় অনেকটাই স্বস্তিতে আমজনতা। তবে ট্রাফিকের উপর প্রভাব পড়তে পারে বলেই মনে করা হচ্ছে ৷ বিগ্রেডের দিন শহর সচল রাখতে মরিয়া প্রশাসন। সূত্রের খবর, বিগ্রেড ঘিরে পুলিশের তরফে ত্রিস্তরীয় নিরাপত্তার ব্যবস্থা করা হয়েছে। সমাবেশে শহরে প্রায় ২৫০০ পুলিশ মোতায়েন থাকবে।

বামেদের বিগ্রেড সমাবেশকে কেন্দ্র করে আগে থেকেই সতর্ক লালবাজার। লালবাজার সূত্রের খবর, রবিবার সেক্ষেত্রে মোতায়েন থাকছে প্রায় ২৫০০ পুলিশ। শিয়ালদা ও হাওড়া স্টেশন, পার্ক সার্কাস ময়দান, খিদিরপুর মোড়, ভিক্টোরিয়া হাউস, এক্সাইড মোড়-সহ আটটি জায়গায় ছোট-বড় মিছিল করে বিগ্রেড ময়দানের দিকে এগোবে বামেরা। এছাড়াও শহরের বিভিন্ন প্রান্ত থেকে ছোট ছোট একাধিক মিছিলের আসার কথা। ফলে ছুটির দিন হলেও এই সমাবেশের ফলে শহরজুড়ে যানজট হতে পারে। এই সকল এলাকায় মোতায়েন করা হচ্ছে কলকাতা পুলিশের ট্রাফিকের পদস্থ আধিকারিকদের। একদিকে ট্রাফিককে সচল রাখা অন্যদিকে নিরাপত্তার জন্য লালবাজারের ট্রাফিক বিভাগের উচ্চপদস্থ আধিকারিকদের পাশাপাশি ময়দানে থাকবেন অন্য পুলিশ আধিকারিকরাও। পুলিশ সূত্রের খবর, হাওড়া স্টেশন, ব্রেবোর্ন রোড, রবীন্দ্র সরণি, বেন্টিঙ্ক স্ট্রিট, ধর্মতলা দিয়ে বাম সমর্থকরা মূলত ব্রিগেডে যাবেন ৷ এছাড়াও শিয়ালদা থেকে এজেসি বোস রোড, এসএন ব্যানার্জি রোড, ধর্মতলা হয়ে ব্রিগেডে যাবেন সমাবেশে আসা দলীয় কর্মীরা। আর তার জেরে চিত্তরঞ্জন অ্যাভিনিউ, আশুতোষ মুখার্জি রোড, রেড রোড, পার্ক স্ট্রিট, জওহরলাল নেহরু রোড, এজেসি বোস রোড, সিআইটির মত গুরুত্বপূর্ণ রাস্তায় পুলিশ পিকেটিং থাকবে।

বিগ্রেড ময়দানে নিরাপত্তা থাকবেন সিপি ও ডিসি পদের অফিসাররা।ব্রিগেড সমাবেশের জন্য সভা চত্বরে থাকবে ইন্সপেক্টর পদমর্যাদার অফিসার ৬ জন, সাব-ইনস্পেক্টর পদমর্যাদা অফিসার ১২ জন, অ্যাসিস্ট্যান্ট সাব-ইনস্পেক্টর পদমর্যাদা অফিসার ১২ জন, পুলিশ কর্মী ৮০ জন, মহিলা পুলিশ ১৫ জন। শুধুমাত্র ব্রিগেড সমাবেশে জন্য শহরে পিকেট থাকছে ৭ টি। এছাড়াও থাকবে ১২ টা অ্যাসিসটেন বুথ ও অ্যাম্বুল্যান্স।

আরও পড়ুন:অনলাইনে প্রতারণার ফাঁদ! সতর্ক করল স্বরাষ্ট্র মন্ত্রক

বিগ্রেড সমাবেশের জনপ্রিয়তা একাধিকবার নজির রেখেছে। তবে সেই ভিড়ের প্রতিফলন আর ভোটবাক্সে পড়েনি। চব্বিশের লোকসভা নির্বাচনের আগেও বিপুল জনসমাবেশ হয়েছিল। একটি আসনও সিপিএম পায়নি। আসন্ন ২৬ এর আগে বামাদের ওর্য়াম-আপ সমাবেশ রবিবারের বিগ্রেড। এবারের ব্রিগেড সমাবেশ আয়োজন করেছে দলের কৃষক, শ্রমিক, খেতমজুর সংগঠন। ২৬ শের আগে সাধারণ মানুষকে কোন আশা আলো দেখায় সেই দিকে তাকিয়ে কর্মী সমর্থকরা।

অন্য খবর দেখুন